**„Akropolis Group“ valdomuose prekybos centruose pernai apsilankė per 44 mln. lankytojų, nuomininkų apyvarta pasiekė beveik 1,2 mlrd. eurų, atidaryta daugiau nei 100 naujų ir atnaujintų parduotuvių, augo grupės pajamos**

**„Akropolis Group“ valdomuose penkiuose prekybos ir pramogų centruose Lietuvoje ir Latvijoje 2023 m. apsilankė daugiau nei 44 mln. lankytojų, 7 proc. daugiau nei 2022-aisiais. Didesni lankytojų srautai teigiamai paveikė prekybos centrų nuomininkų apyvartą, kuri pernai siekė beveik 1,2 mlrd. eurų ir buvo 7 proc. didesnė nei 2022 metais (1,1 mlrd.).**

„2023-ieji buvo pirmieji metai kai prekybos centrams nebebuvo taikomi jokie su COVID-19 pandemijos valdymu susiję ribojimai, tai darė teigiamą įtaką rezultatams – „Akropoliuose“ apsilankė daugiau klientų, o prekybos ir pramogų centrų nuomininkų veiklos apimtys augo. Pernai penkiuose „Akropolis Group“ valdomuose prekybos ir pramogų centruose sulaukėme daugiau nei 44 mln. lankytojų, o nuomininkų apyvarta pasiekė beveik 1,2 mlrd. eurų. Veiklos rezultatų augimui teigiamos įtakos turėjo atnaujinami prekybos centrai, atidaromos naujų prekių ženklų ir atnaujintos parduotuvės, kurių pernai atidarėme daugiau nei 100, atsižvelgiant į lankytojų poreikius plečiamas paslaugų bei pramogų asortimentas“, – komentuoja „Akropolis Group“ direktorius ir valdybos pirmininkas Nerijus Maknevičius.

Centrus valdančios grupės konsoliduotos nuomos pajamos 2023 metais išaugo 12 proc. – iki 84 mln. eurų (2022 m. – 75,1 mln. eurų), o jos pelnas prieš mokesčius, palūkanas, nusidėvėjimą ir amortizavimą (EBITDA) siekė 83,1 mln. eurų – 16 proc. daugiau nei 2022 metais (71,9 mln. eurų). Prekybos ir pramogų centrų „Akropolis“ plotų užimtumas 2023-iaisiais išliko aukštas, juose buvo vos 2,6 proc. neišnuomotų erdvių.

**Investuota į atnaujinimus**

2023 metais buvo pradėtas esminis Klaipėdos „Akropolio“ interjero atnaujinimas ir modernizavimas. Į daugiau nei 10 tūkst. kv. metrų bendrųjų erdvių iš viso bus investuoti 8 mln. eurų. Uostamiesčio prekybos ir pramogų centre atnaujinamas bendrųjų erdvių interjeras, apšvietimo sprendimai, sanitarinės patalpos, taip pat bus įrengtos naujos poilsio ir nemokamos vaikų žaidimų zonos.

„Pokyčių yra ir Vilniaus „Akropolyje“, šalia kurio pradėjome naujo vieno aukšto prekybos paskirties pastato statybas, praėjusių metų pabaigoje gavę statybą leidžiantį dokumentą. Naujame 480 kv. metrų ploto pastate įsikurs išsiplėtusi parduotuvė „Sportland“. Į pastato statybas „Akropolis Group“ investuos apie 1 mln. eurų“, – sako N. Maknevičius.

„Akropolis Group“ valdomuose visuose prekybos ir pramogų centruose nuolat siekiama užtikrinti plačiausią aktualių prekių ženklų, paslaugų ir laisvalaikio praleidimo vietų pasirinkimą, tad 2023 metais buvo atidaryta 101 nauja arba atnaujinta parduotuvė: Vilniaus „Akropolyje“ – 29 (2022 m. – 12), Klaipėdos „Akropolyje“ – 20 (2022 m. – 5), Šiaulių „Akropolyje“ – 12 parduotuvių (2022 m. – 4), „Akropole Riga“ – 12 (2022 m. – 6), „Akropole Alfa“ – 28 parduotuvės (2022 m. – 18).

2023 metais „Akropolis Group“ daug dėmesio skyrė būsimo daugiafunkcinio kultūros, pramogų, verslo ir prekybos kvartalo Vilniuje „Akropolis Vingis“ projekto vystymui. Praėjusių metų pradžioje visuomenei buvo pristatyti šalia „Akropolis Vingis“ planuojamo susisiekimo infrastruktūros gerinimo projektiniai pasiūlymai, o lapkričio mėnesį atnaujinti daugiafunkcinio komplekso projektiniai pasiūlymai, šiems projektiniams pasiūlymams pritarė Vilniaus miesto savivaldybė. Šiuo metu statybas leidžiančio dokumento gavimui reikalingi dokumentai yra baigiami rengti ir pateikiami savivaldybei.

**Dėmesys tvarumui ir aplinkosaugai**

2023 metų birželį ir liepą tarptautinės kredito reitingų agentūros „S&P Global Ratings“ ir „Fitch Ratings“ dar kartą patvirtino „Akropolis Group“ suteiktus ilgalaikio skolinimosi reitingus BB+ su stabilia perspektyva. Pirmą kartą „Akropolis Group“ buvo reitinguota 2021 metais, prieš išplatinant 300 mln. eurų vertės 5 metų trukmės obligacijų emisiją. „Akropolis Group“ obligacijos kotiruojamos „Nasdaq Vilnius“ ir „Euronext Dublin“ biržose.

„2023-aisias taip pat pelnėme **ISO aplinkosaugos (ISO 14001) ir darbų saugos bei sveikatos (ISO 45001) sertifikatus holdingo įmonės veiklai – nekilnojamojo turto vystymui, valdymui ir nuomai. Šie ISO sertifikatai patvirtina „Akropolis Group“ atitikimą griežtiems kokybės kontrolės, jos valdymo, aplinkosaugos, tvarumo bei saugios darbo aplinkos standartams“, – sako „Akropolis Group“ direktorius.**

**Ne mažiau reikšmingu pasiekimu tvarumo srityje laikytinas 2023 m. Rygos prekybos ir pramogų centrui „Akropole Alfa“ suteiktas tarptautinis „BREEAM In-Use“** „Very good“ lygio **pastatų tvarumo sertifikatas. Šiuo įvertinimu pasiektas vienas iš svarbiausių „Akropolis Group“ tvarumo tikslų – visi penki grupės Lietuvoje ir Latvijoje valdomi „Akropoliai“ atitinka pastatams taikomus tvarumo standartus.** Siekiama, kad iki 2026 m. visi bendrovės valdomi prekybos centrai pagal BREEAM standartą būtų įvertinti „Very good“ lygiu.

Vienintelė „Akropolis Group“ akcininkė „Vilniaus prekyba“ patvirtino 2023 metų „Akropolis Group“ konsoliduotąsias finansines ataskaitas bei pelno paskirstymo projektą, pagal kurį, atsižvelgiant į bendrovės dividendų mokėjimo politiką, dividendams „Vilniaus prekybai“ išmokėti skirta 70 mln. eurų.

Su išsamia 2023 metų „Akropolis Group“ konsoliduota finansine ataskaita galima susipažinti bendrovės interneto svetainėje.

***Apie „Akropolis Group“:***

*Baltijos šalyse pirmaujanti prekybos ir pramogų centrų vystymo ir valdymo bendrovė „Akropolis Group“ valdo prekybos centrų vystymo ir valdymo paslaugų įmones Lietuvoje ir Latvijoje. Lietuvoje „Akropolis Group“ valdo prekybos ir pramogų centrus „Akropolis“ Vilniuje, Klaipėdoje ir Šiauliuose, Latvijoje – „Akropole Riga“ ir „Akropole Alfa“ Rygoje.*

*Daugiau informacijos:*

*Aistė Jankūnaitė*

*+370 614 55468 /* [*aiste@ideaprima.lt*](mailto:aiste@ideaprima.lt)

*„Akropolis Group“ atstovė žiniasklaidai*

*IDEA PRIMA Projektų direktorė*